Kopīgs priekšlikums PADOMES REGULA, ar ko groza Padomes Regulu (ES) Nr. 359/2011 par ierobežojošiem pasākumiem, kas vērsti pret konkrētām personām, vienībām un struktūrām saistībā ar situāciju Irānā /* JOIN/2012/035 final - 2012/0356 (NLE) */





PASKAIDROJUMA RAKSTS (1) Padome plāno pieņemt lēmumu, ar kuru groza Padomes Lēmumu 2011/235/KĀDP par ierobežojošiem pasākumiem, kas vērsti pret konkrētām personām un vienībām saistībā ar situāciju Irānā. Ar šo lēmumu tiks grozīta to pasākumu darbības joma, kuri ir saistīti ar iekārtām, ko var izmantot iekšējām represijām. Proti, tajā būs paredzēta atkāpe no eksporta aizlieguma tām iekārtām, ko var izmantot iekšējām represijām, ja šādas iekārtas ir nepieciešamas vienīgi Eiropas Savienības vai dalībvalstu personāla aizsargājošai lietošanai. (2) Rīcība ES līmenī ir nepieciešama, lai stātos spēkā šis grozījums to pasākumu darbības jomā, kuri ir saistīti ar iekārtām, ko var izmantot iekšējām represijām. (3) Tādēļ būtu jāgroza Padomes Regula (ES) Nr. 359/2011. 2012/0356 (NLE) Kopīgs priekšlikums PADOMES REGULA, ar ko groza Padomes Regulu (ES) Nr. 359/2011 par ierobežojošiem pasākumiem, kas vērsti pret konkrētām personām, vienībām un struktūrām saistībā ar situāciju Irānā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 215. panta 2. punktu, ņemot vērā Padomes Lēmumu 2012/../KĀDP[1], ar kuru groza Padomes Lēmumu 2011/235/KĀDP par ierobežojošiem pasākumiem, kas vērsti pret konkrētām personām un vienībām saistībā ar situāciju Irānā[2]. ņemot vērā Savienības Augstās pārstāves ārlietās un drošības politikas jautājumos un Eiropas Komisijas kopīgo priekšlikumu, tā kā: (1) Reaģējot uz cilvēktiesību situācijas pasliktināšanos Irānā, ar Padomes 2011. gada 12. aprīļa Regulu (ES) Nr. 359/2011[3] tika noteikti konkrēti ierobežojoši pasākumi, kas vērsti pret konkrētām personām, vienībām un struktūrām, saskaņā ar Padomes Lēmumu 2011/235/KĀDP. (2) Padome 2012. gada [..]. decembrī pieņēma Lēmumu 2012/…/KĀDP, ar kuru groza Padomes Lēmumu 2011/235/KĀDP, attiecībā uz to pasākumu darbības jomu, kuri ir saistīti ar iekārtām, ko var izmantot iekšējām represijām. (3) Šis pasākums ir Līguma par Eiropas Savienības darbību darbības jomā, un tādēļ, īpaši lai nodrošinātu to, ka uzņēmēji visās dalībvalstīs to piemēro vienādi, ir nepieciešamas Savienības līmeņa reglamentējošas darbības šā pasākuma īstenošanai. (4) Tādēļ attiecīgi būtu jāgroza Padomes Regula (ES) Nr. 359/2011. (5) Lai nodrošinātu šajā regulā paredzēto pasākumu efektivitāti, šai regulai būtu jāstājas spēkā nekavējoties, IR PIEŅĒMUSI ŠO REGULU. 1. pants Padomes Regulu (ES) Nr. 359/2011 groza šādi. Regulas 1.a panta pašreizējam tekstam piešķir numuru „1.”, un pantam pievieno šādu 2. punktu: "2. Atkāpjoties no 1. punkta, dalībvalstu kompetentās iestādes, kas uzskaitītas II pielikumā, ar tādiem nosacījumiem, ko tās uzskata par lietderīgiem, var atļaut pārdot, piegādāt, nodot vai eksportēt iekārtas vai sniegt palīdzību vai pakalpojumus, kas minēti 1. punkta b) un c) apakšpunktā, saistībā ar III pielikumā uzskaitītajām iekārtām, ko var izmantot iekšējām represijām, ja tās ir paredzētas vienīgi Eiropas Savienības vai dalībvalstu personāla aizsargājošai lietošanai." 2. pants Šī regula stājas spēkā dienā, kad to publicē Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā – priekšsēdētājs [1] OV L , , . lpp. [2] OV L 100, 14.4.2011., 51. lpp. [3] OV L 100, 14.4.2011., 1. lpp.